CELEX: 62015TN0136
Language: el
Date: 2015-03-20 00:00:00
Title: Υπόθεση T-136/15: Προσφυγή της 20ής Μαρτίου 2015 — Ευρωπαϊκή Δυναμική κατά Κοινοβουλίου

13.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/17
            
         Προσφυγή της 20ής Μαρτίου 2015 — Ευρωπαϊκή Δυναμική κατά Κοινοβουλίου
   (Υπόθεση T-136/15)
   (2015/C 228/20)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (Αθήνα, Ελλάδα) (εκπρόσωποι: Ι. Αμπαζής και Μ. Σφυρή, δικηγόροι)
   
      Καθού: Ευρωπαϊκό Κοινοβούλιο
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει την απόφαση της 13ης Φεβρουαρίου 2015 (302534) του αντιπροέδρου του Ευρωπαϊκού Κοινοβουλίου με την οποία απορρίφθηκε η επιβεβαιωτική αίτηση της προσφεύγουσας να της παρασχεθεί πρόσβαση στα έγγραφα του Ευρωπαϊκού Κοινοβουλίου σχετικά με όλες τις αιτήσεις καθορισμού τιμών όσον αφορά τις παρτίδες του διαγωνισμού αριθ. ITS08 — Παροχή εξωτερικών υπηρεσιών ως προς υπηρεσίες IT 2008S/149-199622 [σύμφωνα με τον κανονισμό (ΕΚ) 1049/2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής] και με την οποία επικυρώθηκε η απόφαση του Γενικού Γραμματέα του Κοινοβουλίου, της 18ης Δεκεμβρίου 2014, και
            
         
               —
            
            
               να υποχρεώσει το Κοινοβούλιο να καταβάλει όλες τις δαπάνες και τα έξοδα στα οποία υποβλήθηκε η προσφεύγουσα όσον αφορά την υπό κρίση προσφυγή, ακόμη και σε περίπτωση απορρίψεως της προσφυγής αυτής.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
   
               1.
            
            
               Πρώτον, η προσφεύγουσα υποστηρίζει ότι το Κοινοβούλιο δεν προέβη σε εξατομικευμένη εξέταση των εγγράφων στα οποία ζητήθηκε πρόσβαση και απέρριψε ακόμη και το αίτημα μερικής προσβάσεως στα έγγραφα αυτά, κατά παράβαση του άρθρου 4, παράγραφος 6, του κανονισμού 1049/2001 (1).
            
         
               2.
            
            
               Δεύτερον, η προσφεύγουσα διατείνεται ότι οι αιτιολογίες που παρέθεσε το Κοινοβούλιο περί προστασίας της δημόσιας ασφάλειας, της ιδιωτικής ζωής των προσώπων, των εμπορικών συμφερόντων φυσικών ή νομικών προσώπων και της διαδικασίας για την έκδοση πράξεων στερούνται παντελώς ερείσματος.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).